เวสเทิร์นยูเนี่ยนเจาะตลาดโอนเงินเอสเอ็มอี
“เวสเทิร์น ยูเนี่ยน” เจาะตลาดลูกค้าธุรกิจเอสเอ็มอี หลังยอดปริมาณธุรกรรมโอนเงินข้ามประเทศพุ่ง แย้มเตรียมหาพันธมิตรเพิ่มเติม
30 มี.ค. 2555

“เวสเทิร์น ยูเนี่ยน” เจาะตลาดลูกค้าธุรกิจเอสเอ็มอี หลังยอดปริมาณธุรกรรมโอนเงินข้ามประเทศพุ่ง แย้มเตรียมหาพันธมิตรเพิ่มเติม 
น.ส.วิภาวรรณ ยงวิกุล ผู้อำนวยการ เวสเทิร์น ยูเนี่ยน ประจำประเทศไทย เปิดเผยว่า ในปีนี้บริษัทจะหันมาทำตลาดกลุ่มลูกค้าเอสเอ็มอีที่มีการค้าระหว่างประเทศเพิ่มขึ้นจากเดิม เนื่องจากในช่วง23 ปีที่ผ่านมา ปริมาณการโอนเงินข้ามประเทศของธุรกิจเอสเอ็มอีมีการเติบโตขึ้นอย่างต่อเนื่องและมีมูลค่าสูงกว่า 1,000 ล้านบาทต่อปี โดยในปีที่ผ่านมาการโอนเงินข้ามประเทศในภาคธุรกิจคิดเป็นสัดส่วนถึง 2% ของรายได้ รวมของบริษัทที่มีอยู่ร่วม 5,500 ล้านเหรียญสหรัฐ
“ปีที่ผ่านมารายได้ของบริษัทในภูมิภาคเอเชียแปซิฟิกเติบโตขึ้น 11% ขณะที่ปริมาณธุรกรรมเพิ่มขึ้น 9% แสดงให้เห็นถึงโอกาสทางธุรกิจในภูมิภาคนี้ สำหรับประเทศไทย นอกจากลูกค้าบุคคลซึ่งเป็นลูกค้าหลักแล้ว กลุ่มผู้ประกอบการก็กำลังก้าวขึ้นมาเป็นตลาดลูกค้าสำคัญและเป็นโอกาสทางธุรกิจ” น.ส.วิภาวรรณ กล่าว
น.ส.วิภาวรรณ กล่าวว่า ล่าสุดบริษัทได้จัดโปรโมชันสำหรับการโอนเงินจากประเทศไทยไปยัง 8 ประเทศยอดนิยม ได้แก่ จีน ฮ่องกง อินเดีย ญี่ปุ่น สิงคโปร์ เกาหลีใต้ สหราชอาณาจักร และสหรัฐอเมริกา โดยลูกค้าบุคคลและลูกค้าธุรกิจสามารถโอนเงินไปยังประเทศดังกล่าวได้ในราคาต่ำกว่าปกติ 20% เพื่อกระตุ้นปริมาณธุรกรรมและขยายฐานลูกค้า 
นอกจากนี้ บริษัทยังมีแผนในการขยายเครือข่ายตัวแทนในประเทศไทยเพิ่มเติม หลังจากที่ผ่านมาได้บรรลุข้อตกลงเป็นพันธมิตรกับธนาคารธนชาต ส่งผลให้มีจุดบริการเพิ่มขึ้นอีก 281 แห่ง รวมเป็น 4,600 แห่งทั่วประเทศไทย และบริษัทยังมีแผนจะพัฒนาระบบอินเทอร์เน็ต เพื่อเพิ่มช่องทางบริการให้กับลูกค้าภายในปีนี้